മാലിന്യസംഭരണം സജീവമാക്കി കുറവിലങ്ങാട് ഗ്രാമപഞ്ചായത്ത് കുറവിലങ്ങാട്: കോവിഡ് ഉയര്ത്തുന്ന പ്രതിസന്ധികള്ക്കിടയിലും മാലിന്യസംഭരണത്തില് വീഴ്ചവരുത്താതെ കുറവിലങ്ങാട് പഞ്ചായത്ത്. വീടുകളിലെ പ്ലാസ്റ്റിക് മാലിന്യങ്ങളാണ് പ്രധാനമായും സംഭരിച്ച് ക്ലീന് കേരള മിഷന് കൈമാറുന്നത്. വീടുകളില് എത്തിക്കുന്ന പ്ലാസ്റ്റിക് കവറുകള് അടക്കമുള്ള പ്ലാസ്റ്റിക് കുഴിച്ചുമൂടുന്നതും കത്തിക്കുന്നതും മണ്ണ്, വായു, ജലം എന്നിവയെ ദോഷകരമായി ബാധിക്കുന്നതിനാലാണ് ഇവ സംഭരിച്ച് കൈമാറുന്നത്. ഇതിനായി പ്രത്യേക പരിശീലനം ലഭിച്ചവര് പഞ്ചായത്തിലെ മുഴുവന് വീടുകളിലുമെത്തി പ്ലാസ്റ്റിക് മാലിന്യങ്ങള് സംഭരിക്കും. കഴുകി ഉണക്കിയാവണം കവറുകളടക്കമുള്ള പ്ലാസ്റ്റിക് വീടുകളില് സൂക്ഷിക്കേണ്ടത്. നിശ്ചിത ഫീസ് നല്കിയാണ് പഞ്ചായത്തിന്റെ ഈ സേവനം കുടുംബങ്ങള് പ്രയോജനപ്പെടുത്തുന്നത്. വീടുകള്ക്കൊപ്പം വ്യാപാരസ്ഥാപനങ്ങള്ക്കും ഈ അവസരം നല്കിയിട്ടുണ്ട്. വീടുകളില് സംഭരിക്കുന്ന വൃത്തിയുള്ള പ്ലാസ്റ്റിക് മാലിന്യങ്ങള് പഞ്ചായത്ത് വിവിധ സ്ഥലങ്ങളില് സ്ഥാപിച്ചിട്ടുള്ള എംസിഎഫുകളില് എത്തിക്കും. ഇവിടെനിന്നാണ് ക്ലീന് കേരള കന്പനി മാലിന്യങ്ങള് ഏറ്റുവാങ്ങുന്നത്. പഞ്ചായത്തുകള് സംഭരിക്കുന്ന പ്ലാസ്റ്റിക് പൊടിരൂപത്തിലാക്കി ടാറിംഗിന് ഉപയോഗിക്കാന് ഒരു പദ്ധതിയും സംവിധാനവും ഉഴവൂര് ബ്ലോക്ക് പഞ്ചായത്ത് ആരംഭിച്ചെങ്കിലും അധികകാലം പ്രവര്ത്തിച്ചില്ല.